นโยบาย ตะวันฉาย 2 ชูธงสันติภาพเกาหลี
ความตึงเครียดบนคาบสมุทรเกาหลีลดลงเยอะ ตั้งแต่ประธานาธิบดีมุน แจ-อิน แห่งเกาหลีใต้ และนายคิม จอง-อึน ผู้นำเกาหลีเหนือ ประชุมสุดยอด (ซัมมิต) กัน 2 ครั้ง เมื่อ 27 เม.ย. และ 26 พ.ค. ที่หมู่บ้านปันมุนจอม ตามด้วยซัมมิตประวัติศาสตร์ระหว่างประธานาธิบดี โดนัลด์ ทรัมป์ แห่งสหรัฐฯ กับคิม จอง-อึน ที่สิงคโปร์ เมื่อ 12 มิ.ย.,เมื่อ 17-19 ก.ย. มุน แจ-อิน เพิ่งไปซัมมิตรอบ 3 กับคิม จอง-อึน ที่กรุงเปียงยาง หลังซัมมิตครั้งก่อนๆ คิม จอง-อึน สัญญาว่าจะทำให้คาบสมุทรเกาหลีปลอดอาวุธนิวเคลียร์โดยสมบูรณ์ ซึ่งมุน แจ-อิน ไปติดตามความคืบหน้าและได้ผลน่าพอใจอย่างยิ่ง,หลังกลับจากเปียงยาง มุน แจ-อิน แถลงว่า คิม จอง-อึน ต้องการจัด ซัมมิต ครั้งที่ 2 กับทรัมป์โดยเร็วที่สุด และต้องการปลดอาวุธนิวเคลียร์โดยเร็ว เพื่อมุ่งพัฒนาเศรษฐกิจของประเทศ โดยขั้นแรกจะให้ รมว.ต่างประเทศเกาหลีเหนือไปเยือนนครนิวยอร์ก และให้ รมว.ต่างประเทศสหรัฐฯ ไปเยือนกรุงเปียงยาง ขณะที่สหรัฐฯหวังว่าจะปลดอาวุธนิวเคลียร์ของเกาหลีเหนือได้ในปี 2564,คิม จอง-อึน ยังจะปิดศูนย์ปล่อยและทดสอบเครื่องยนต์ขีปนาวุธ ทงชาง-รี ให้ผู้เชี่ยวชาญจากนานาชาติเข้าไปตรวจสอบได้ จะปิดศูนย์พัฒนานิวเคลียร์ ยองบอน ซึ่งใช้เพิ่มสมรรถนะสารสร้างอาวุธนิวเคลียร์ (แต่มีเงื่อนไขต้องได้รับอะไรตอบแทน) คิม จอง-อึน ยังอาจไปเยือนกรุงโซลในอนาคตอันใกล้ และเกาหลีเหนือ-ใต้ จะสมัครชิงเป็นเจ้าภาพร่วมกีฬาโอลิมปิกฤดูร้อนปี 2575 จะตั้งเขตกันชนตามชายแดนทั้งทางบก ทางทะเล ถอนหอรักษาการณ์ 11 แห่งจากเขตปลอดทหารภายในสิ้นปีนี้ และตั้งเขตห้ามบินเหนือเส้นขนานที่ 38 กั้น 2 เกาหลี ฯลฯ,การเยือนถิ่นโสมแดงครั้งนี้ นอกจากชูธงสันติภาพและความร่วมมือแล้ว มุน แจ-อิน ยังรับบทบาทเป็น ตัวกลาง ระหว่างทรัมป์กับคิม จอง-อึน ด้วย ขณะที่การผลักดันให้เกาหลีเหนือปลดอาวุธนิวเคลียร์ชะงักงัน,น่าสังเกตว่า มุน แจ-อิน หอบความมุ่งมั่น จริงใจและไมตรีจิตไปด้วยเต็มเปี่ยม ด้วยการพา คณะผู้ติดตามพิเศษ ไปด้วยถึง 52 คน รวมทั้ง ไอลี ป๊อปสตาร์สาว ฉายา บียอนเซแห่งเกาหลีใต้ และ ซิโค แร็ปเปอร์วงบอยแบนด์ บล็อก บี นอกจากนี้ยังมีประธาน ซีอีโอ และผู้บริหารของกลุ่มบริษัทยักษ์ใหญ่ หรือ แชโบล ทั้งซัมซุง ฮุนได แอลจี เอสเค ไปจนถึงนักกีฬาชื่อดังหลายคน,เป้าหมายหลักของมุน แจ-อิน ก็คือ ส่งเสริมความร่วมมือกับเกาหลีเหนือทั้งในด้านเศรษฐกิจ สังคม วัฒนธรรม และอื่นๆ ขณะที่ความสัมพันธ์ทางการทูตกำลังไปได้สวย เพราะเชื่อว่าความร่วมมือที่ดีจะเป็นประโยชน์ต่อทั้งสองฝ่ายในระยะยาว ช่วยลดความ ตึงเครียด นำไปสู่การปลดอาวุธนิวเคลียร์และรวมชาติเกาหลีในที่สุด,มุน แจ-อิน พยายามรื้อฟื้นโครงการร่วมต่างๆ โดยเฉพาะโครงสร้างพื้นฐานของเกาหลีเหนือ ทั้งการพัฒนาถนน รถไฟ ระบบไฟฟ้า ไปจนถึงเขตอุตสาหกรรมร่วม แกซอง ซึ่งบริษัทเกาหลีใต้เข้าไปลงทุนจ้างงานชาวเกาหลีเหนือหลายหมื่นคน แต่ถูกปิดไปหลังเกาหลีเหนือทดลองอาวุธนิวเคลียร์ลูกที่ 6 และขีปนาวุธหลายครั้งปีที่แล้ว,นโยบายของเขาคล้ายคลึงกับนโยบาย ตะวันฉาย (Sunshine Policies) ซึ่งประธานาธิบดีคิม แด-จุง เป็นผู้ริเริ่มในปี 2541 ก่อนไปประชุมสุดยอดกับคิม จอง-อิล ผู้นำเกาหลีเหนือคนก่อนในปี 2543 นับเป็นผู้นำเกาหลีใต้คนแรกที่ไปเยือนเกาหลีเหนือตั้งแต่สงครามเกาหลียุติลง โดยมีข้อตกลงพักรบในปี 2496,แต่นโยบายตะวันฉายต้องถึงกาลอวสานในปี 2552 หลังเกาหลีเหนือทดสอบอาวุธนิวเคลียร์และขีปนาวุธหลายครั้ง ทำให้เกาหลีเหนือถูกต่อต้านรุนแรงและถูกนานาชาติคว่ำบาตรหลายระลอก,นโยบายของมุน แจ-อิน ซึ่งอาจเรียกได้ว่า ตะวันฉาย 2 นี้ สอดคล้องกับนโยบายของคิม จอง-อึน พอดี เพราะตั้งแต่บิดาถึงแก่อสัญกรรมในปี 2554 และคิม จอง-อึน ได้ขึ้นกุมอำนาจแทน เขาเริ่มเปิดตลาดรับระบบทุนนิยมมากขึ้น แม้รัฐบาลพรรคกรรมกรยังกุมอำนาจทางการเมืองเบ็ดเสร็จเช่นเดิม,คิม จอง-อึน เล็งเห็นว่า ถ้าระบบโครงสร้างพื้นฐานของประเทศดีขึ้น โดยเฉพาะถนนและรถไฟ จะทำให้การเคลื่อนย้ายสินค้าและการเดินทางของประชาชนลื่นไหลรวดเร็วขึ้น ช่วยให้เศรษฐกิจเติบโต ซึ่งหลังประกาศยุติการทดลองระเบิดนิวเคลียร์และขีปนาวุธเมื่อต้นปีนี้ เพราะบรรลุผลสำเร็จตามเป้าหมายแล้ว คิม จอง-อึน ประกาศชัดเจนว่าจะมุ่ง พัฒนาเศรษฐกิจของประเทศแทน และเริ่มยื่นไมตรีจิตถึงเกาหลีใต้ จนมี ซัมมิต ผู้นำเกาหลีเหนือ-ใต้ และสหรัฐฯ ดังที่ว่ามาแล้ว,ซัมมิตครั้งแรกเมื่อ 27 เม.ย. มุน แจ-อิน ถึงขั้นดาวน์โหลดแผนร่วมพัฒนาเกาหลีเหนือใส่ ยูเอสบี เมมโมรีสติ๊ก ไปให้คิม จอง-อึน ดูด้วย ซึ่งแผนนี้รวมทั้งตั้งเป้าสร้าง รถไฟความเร็วสูง เชื่อมกรุงโซลกับกรุงเปียงยาง และต่อขยายจากเปียงยางไปเมือง ชินอึยจู ศูนย์กลางการค้าสำคัญของเกาหลีเหนือติดพรมแดนจีน โครงการนี้มีมูลค่ามหาศาลถึง 35,000 ล้านดอลลาร์สหรัฐฯ (ราว 1,120,000 ล้านบาท),จริงๆแล้วโครงการนี้มีมาตั้งแต่ยุค ตะวันฉาย 1 แล้ว แต่มีอุปสรรคมากมายจึงไม่สำเร็จ แต่มุน แจ-อิน ฝันไกลไปกว่านั้น โดยต้องการสร้างทั้งถนนและรถไฟเชื่อมกับเกาหลีเหนือ ต่อขยายไปถึงจีน ภูมิภาคตะวันออกไกลของรัสเซีย และมองโกเลีย เพื่อผนึกเศรษฐกิจในภูมิภาคให้เป็นหนึ่งเดียว,แต่โครงการเหล่านี้ไม่มีทางสำเร็จได้ ถ้านานาชาติ โดยเฉพาะสหรัฐฯ ยังไม่ยกเลิกมาตรการคว่ำ บาตรเกาหลีเหนือ โดยทรัมป์ต้องการให้เกาหลีเหนือปลดอาวุธนิวเคลียร์ก่อนที่จะผ่อนคลายหรือยกเลิกคว่ำบาตร ขณะที่เกาหลีเหนือก็มีลูกล่อลูกชนยัง กั๊ก ไม่ยอมปลดอาวุธนิวเคลียร์แต่ฝ่ายเดียว เพียงรื้อทำลายโครงการนิวเคลียร์และขีปนาวุธบางส่วน และต้องการผลประโยชน์ตอบแทนแบบ ยื่นหมูยื่นแมว,ตรงนี้เองที่มุน แจ-อิน ต้องคอยเป็น ตัวกลาง ช่วยไกล่เกลี่ยผลักดัน ถ้าสามารถทำให้โสมแดงปลดอาวุธนิวเคลียร์ได้โดยสมบูรณ์ รางวัล โนเบลสันติภาพ ร่วมกับคิม จอง-อึน และทรัมป์ ก็อยู่ไม่ไกล,บวร โทศรีแก้ว
เป้าหมายหลักของมุน แจ-อิน ก็คือ ส่งเสริมความร่วมมือกับเกาหลีเหนือทั้งในด้านเศรษฐกิจ สังคม วัฒนธรรม และอื่นๆ ขณะที่ความสัมพันธ์ทางการทูตกำลังไปได้สวย
คิม จอง-อึน,7วันรอบโลก,บวร โทศรีแก้ว,มุน แจ–อิน,ปลดอาวุธนิวเคลียร์